"ক'ৰ'ণা ভাইৰাছ" আতংকৰ ফলত বিগত মাৰ্চ মাহৰ পৰা দেশত স্তব্ধতাই বিৰাজ কৰিছে। এনে পৰিপ্ৰেক্ষিতত, বহু কেইখন ক্ষেত্ৰই এক বেয়া পৰিস্থিতিৰ সন্মুখীন হ'বলগীয়া হৈছে। ইয়াৰ ভিতৰত বহুলভাৱে ঋণাত্মক প্ৰভাৱ পৰিছে মনোৰঞ্জন ক্ষেত্ৰখনত; মুক্তিৰ দুৱাৰডলিলৈ অহাৰ পৰা উভতি গৈছে কেইবাখনো নতুন ছবি। ইয়াৰ উপৰিও, মুক্তিপাবলগীয়া কেইবাখনো এনেও ছবি আছে যাক লৈ অসমীয়া চলচিত্ৰ প্ৰেমী ৰাইজ বৰ উৎসাহিত হৈ আছিল; যি সমূহ ছবিৰ কেৱল মাত্ৰ বাকী আছিল ৫ অথবা ১০ শতাংশ কামহে। এনে ছবিসমূহৰ ভিতৰত বহু প্ৰত্যাশিত "ৰঘুপতি" ৰ বাবে অপেক্ষাৰত হৈছিল বহু দৰ্শক। অভিনেতা ৰবি শৰ্মাই "ক'ভিড ১৯" ক উদ্দেশ্যি চচিয়েল মিডিয়া যোগে জনসাধাৰণক ইতিমধ্যে বিভিন্ন ধৰণে সজাগ আৰু সচেতন কৰাৰ প্ৰচেষ্টা চলাইছিল। কিছুদিনৰ বাবে স্তব্ধতা আঁতৰি ৰাজ্যত স্বাভাৱিক জীৱন যাত্ৰা অব্যাহত হৈছিল যদিও "ক'ভিড ৰোগী" ৰ সংখ্যা বৃদ্ধিৰ ফলত পুনৰ বাৰ গুৱাহাটী মহানগৰীত ১৪ দিনৰ "লক-ডাউন" ঘোষণা কৰা হয়। ইয়াৰ মাজতে, আৰম্ভ হৈ পৰা শ্বুটিং সমূহ আকৌ এবাৰ স্তব্ধতাৰ মাজত সোমাই পৰে।
